Krajský súd v Bratislave rozhoduje o sťažnosti proti nevzatiu Dušana Dědečka do väzby
Bratislavský krajský súd začal v piatok doobeda rozhodovať o sťažnosti prokurátora proti minulotýždňovému rozhodnutiu prvostupňového súdu nevziať do väzby Dušana Dědečka, ktorý v nedeľu 2. októbra spôsobil tragickú dopravnú nehodu v centre Bratislavy. Obvinený je na verejnom zasadnutí prítomný.
Prokurátor bratislavskej krajskej prokuratúry žiada pre Dušana Dědečka väzbu pre riziko úteku a pokračovania v trestnej činnosti. Sudca pre prípravné konanie Okresného súdu Bratislava I síce vo štvrtok 6. októbra skonštatoval dôvodnosť vzneseného obvinenia, ale dôvody na vzatie obvineného do väzby nevidel.
Dušan Dědeček čelí obvineniu z trestného činu všeobecného ohrozenia.
V prípade preukázania viny mu hrozí trest odňatia slobody na 20 až 25 rokov alebo na doživotie. Obvinený pod vplyvom alkoholu šoféroval v nedeľu 2. októbra neskoro večer auto, ktoré narazilo v centre Bratislavy do zastávky mestskej hromadnej dopravy - Zochova. Nehoda si vyžiadala piatich mŕtvych a niekoľko zranených.
TASR